《送吴道明推官并问赵庄叔何公礼兄弟》
宋代·李石

送客涪水上，我家珠水湄。
我适归未得，此别那不思。
高才府从事，芙蕖映清池。
堂堂万卷书，乐此簿领卑。
公退得绕膝，戏彩笑脱颐。
山路宿雨乾，篱落黄橘垂。
归鞍三百里，处处吟酒旗。
赵子与南阳，衡门各栖迟。
下马恐问及，说与黄梅期。
尚念鸿雁行，冷落秋风吹。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。